‘Wetteloosheid’ van taxi-bestuurders tydens betoging veroordeelBeamptes van die Johannesburgse metropolisie probeer onderhandel met Nanduwe-taxibestuurders om hul taxi’s te verwyder Foto: Siphelele Dludla / ANA Sizakele Nkosi-Malobane, Gautengse LUR vir gemeenskapsveiligheid, het die wetteloosheid van taxi-bestuurders tydens ŉ betoging Vrydag veroordeel. Die betoging volg ná die Gautengse regering, onder leiding van LUR Ismail Vadi, verlede week ŉ ultimatum uitgereik het in ŉ kennisgewing om taxistaanplekke en twee roetes van mededingende taxi-operateurs in Soweto te sluit. Maroela Media het vroeër berig die verkeer het Vrydag in die Johannesburgse middestad tot ŉ stilstand gekom toe taxibestuurders van Soweto na die kantoor van die premier opgeruk het. Die taxibestuurders het hul voertuie in die strate parkeer en geëis om weer op hul roetes toegelaat te word. Die Nancefield-Dube West Taxi Association (Nanduwe) het die Witwatersrand African Taxi Association (Wata) daarvan beskuldig dat hulle ŉ hofuitspraak minag wat hulle beveel om hul taxi’s van die Dube-roete te onttrek en wat hulle verbied om enige passasiers in die gebied op te laai. Hulle baklei ook oor vroegoggend optelpunte in onder andere Mofolo en Orlando-Wes. “Ek is baie teleurgesteld oor die optrede van die taxiverenigings by die kantoor van die premier, veral ná gesprekke tussen die twee verenigings om die dispuut op te los,” het Nkosi-Malobane gesê. “Ek was vol vertroue dat die gesprekke vrug afgewerp het en volhoubare resultate tot gevolg gehad het wat die inwoners van Gauteng sou bevoordeel.” Hy het gesê hy het sy span opdrag gegee om steeds met die twee verenigings te vergader om die saak op te los en om seker te maak dat só situasie nie weer gebeur nie. “Wetstoepassingsagentskappe in Gauteng is egter gereed om die veiligheid van die passasiers te beskerm.”